আওয়ামী লীগের কেন্দ্রীয় নেতারা বলছেন, ২১ আগস্ট গ্রেনেড হামলা মামলার রায়কে নৈতিক বিজয় হিসেবে দেখছেন তারা। কারণ, ওই হামলার লক্ষ্য ছিল আওয়ামী লীগের অস্তিত্ব ধ্বংস করে দেওয়া। এর বিচার হয়েছে। রায় নিয়ে দৃশ্যত কিছুটা উষ্মা দলের তরফে প্রকাশ করা হলেও শাসক দল মনে করছে, শুধু দল হিসেবে আওয়ামী লীগ নয়, আইনের শাসন প্রশ্নে সরকারের ভাবমূর্তিও এতে উজ্জ্বল হবে। তাদের ধারণা, এ রায়ের ফলে আওয়ামী লীগকে নির্মূল করে দেওয়ার জন্য বিএনপির যে অংশ তৎপর থেকেছে, তারা এখন সংকটে পড়বে। আওয়ামী লীগের নেতারা এমনটিও মনে করেন, এ রায়ের মধ্য দিয়ে কয়েকটি দলের চলমান জাতীয় ঐক্য প্রক্রিয়াও প্রশ্নবিদ্ধ হবে।